Søholt
Søholt, hovedgård (sædegård) ved Søndersø syd for Maribo, oprettet 1576. Den nuværende toetagers hovedbygning fra 1804, der rummer rester af stenhuset på det oprindelige Bregerupgård, blev ombygget 1853 med bl.a. tilføjelse af en kort tværfløj med renæssancegavle og et tårn ved vestgavlen. Parken har et anlæg i fransk barokstil fra ca. 1690.
Gården har landbrugs- og skovdrift med Engestofte nord for Maribosøerne, der delvis indgår i godsets arealer.